***პროექტი***

**საქართველოს ეროვნული ბანკის პრეზიდენტის**

**ბრძანება №**

**2024 წლის ...**

**ქ. თბილისი**

**სეკიურიტიზაციის მარეგულირებელი წესის დამტკიცების თაობაზე**

„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტისა და „ფასიან ქაღალდებად გარდაქმნის შესახებ“ საქართველოს კანონის 30-ე მუხლის საფუძველზე, **ვბრძანებ:**

**მუხლი 1**

დამტკიცდეს სეკიურიტიზაციის მარეგულირებელი წესი თანდართულ დანართებთან ერთად.

**მუხლი 3**

ეს ბრძანება ამოქმედდეს გამოქვეყნებისთანავე.

**საქართველოს ეროვნული ბანკის პრეზიდენტის**

**მოვალეობის შემსრულებელი *ნათელა თურნავა***

**სეკიურიტიზაციის მარეგულირებელი წესი**

**თავი I. შესავალი ნაწილი**

**მუხლი 1. ზოგადი დებულებანი**

1. სეკიურიტიზაციის მარეგულირებელი წესი (შემდგომში - წესი) განსაზღვრავს საქართველოს ეროვნული ბანკისთვის სეკიურიტიზაციის შესახებ შეტყობინებისა და ინფორმაციის წარდგენის წესს, სეკიურიტიზაციის სპეციალური მიზნობრივი ერთეულის ავტორიზაციის პროცედურასა და დამატებით მოთხოვნებს, ავტორიზებული სეკიურიტიზაციის სპეციალური მიზნობრივი ერთეულისა და მისი განყოფილების ლიკვიდაციის მარეგულირებელ დამატებით წესებს, სეკიურიტიზაციის მატერიალური, წმინდა ეკონომიკური ინტერესის გაანგარიშების მეთოდოლოგიას, ინსტიტუციური ინვესტორის მიმართ მოქმედ დამატებით მოთხოვნებს, უმოქმედო საბაზისო აქტივის მაკვალიფიცირებელ კრიტერიუმებს და გამჭვირვალობასთან დაკავშირებულ დამატებით მოთხოვნებს.

2. ეროვნული ბანკისათვის ამ წესის შესაბამისად წარსადგენი უცხო ქვეყნის მიერ გაცემული დოკუმენტები უნდა იყოს ლეგალიზებული ან აპოსტილით დამოწმებული, გარდა ამ წესის ან საქართველოს კანონმდებლობით გათვალისწინებული შემთხვევებისა. უცხოენოვანი დოკუმენტების წარდგენა ხორციელდება ნოტარიულად დამოწმებული ოფიციალური ქართული თარგმანის სახით, გარდა ამ წესით დადგენილი გამონაკლისებისა.

3. ამ წესით განსაზღვრული ვადების ათვლისას გამოიყენება „ფასიან ქაღალდებად გარდაქმნის შესახებ“ საქართველოს კანონითა და მოქმედი კანონმდებლობით დადგენილი წესები.

**მუხლი 2. ტერმინთა განმარტება**

1. ამ წესის მიზნებისათვის მასში გამოყენებულ ტერმინებს აქვს შემდეგი მნიშვნელობა:

ა) კანონი - „ფასიან ქაღალდებად გარდაქმნის შესახებ“ საქართველოს კანონი;

ბ) განვითარებული ქვეყანა – „განვითარებული ქვეყნების ნუსხის დამტკიცების შესახებ“ საქართველოს ეროვნული ბანკის პრეზიდენტის 2010 წლის 19 თებერვლის №16/01 ბრძანებით განსაზღვრული განვითარებული ქვეყანა;

გ) ეროვნული ბანკი **-** საქართველოს ეროვნული ბანკი;

დ) ლიკვიდაციაში მყოფი სუბიექტი **-** სპეციალური მიზნობრივი ერთეული ან მისი განყოფილება, რომელიც ექვემდებარება ლიკვიდაციას;

ე) მატერიალური, წმინდა ეკონომიკური ინტერესის გარანტიის საფუძველზე შენარჩუნება - სეკიურიტიზაციის მატერიალური, წმინდა ეკონომიკური ინტერესის შენარჩუნება გარანტიის, აკრედიტივის ან საკრედიტო დაცვის სხვა ფორმის გამოყენებით, რომელიც უზრუნველყოფს რისკის შენარჩუნების დაუყოვნებლივ აღსრულებას;

ვ) მატერიალური, წმინდა ეკონომიკური ინტერესის სინთეტიკურად შენარჩუნება **-** სეკიურიტიზაციის მატერიალური, წმინდა ეკონომიკური ინტერესის შენარჩუნება დერივატივის საფუძველზე;

ზ) საკრედიტო ინსტრუმენტი **-** სესხი, რომლის პირობები აძლევს მსესხებელს საშუალებას ისესხოს თანხა წინასწარ დადგენილი ოდენობისა (ლიმიტის) და ვადის ფარგლებში;

თ) სეკიურიტიზაციის მონაწილე **-** ინიციატორი, თავდაპირველი კრედიტორი, სპეციალური მიზნობრივი ერთეული და აქტივების მმართველი კომპანია;

ი) სპეციალური მიზნობრივი ერთეული - კანონის მე-2 მუხლის 1 პუნქტის „ბ“ ქვეპუნქტით განსაზღვრული სეკიურიტიზაციის სპეციალური მიზნობრივი ერთეული;

კ) რევოლვირებადი სეკიურიტიზაცია - სეკიურიტიზაცია, რომლის სტრუქტურა ითვალისწინებს საბაზისო აქტივების გაერთიანებაში საბაზისო აქტივების დამატებას ან ამოღებას, მიუხედავად იმისა, თავად საბაზისო აქტივები რევოლვირებადია თუ არა;

ლ) რევოლვირებადი საბაზისო აქტივი - საბაზისო აქტივი, რომლის პირობებიც ითვალისწინებს მსესხებლის მიმდინარე ბალანსის ცვლილებას, რაც დაფუძნებულია მსესხებლის გადაწყვეტილებაზე გადაიხადოს და ისესხოს თანხა წინასწარ შეთანხმებული ლიმიტის ფარგლებში;

მ) პირველადი ზარალის ტრანში - სეკიურიტიზაციის ყველაზე სუბორდინირებული ტრანში, რომელიც პირველი იღებს საბაზისო აქტივებზე ზარალს და შედეგად უზრუნველყოფს უფრო მაღალი რიგის ტრანშის/ტრანშების დაცვას ზარალისგან;

ნ) უმოქმედო მოთხოვნა (საბაზისო აქტივი) - მოთხოვნა (საბაზისო აქტივი), რომელიც არის საქართველოს ეროვნული ბანკის პრეზიდენტის 2022 წლის 29 დეკემბრის №192/04 ბრძანებით დამტკიცებული „ფინანსური ინსტრუმენტების რისკის კატეგორიებისა და მოსალოდნელი საკრედიტო ზარალის განსაზღვრის წესის“ შესაბამისად განსაზღვრული მე-3 დონის საკრედიტო რისკის ფინანსური ინსტრუმენტი ან შეძენილი ან გამოშვებული გაუფასურებული ფინანსური ინსტრუმენტი (POCI);

ო) უზრუნველყოფის აქტივების სიჭარბე - საკრედიტო ხარისხის გაუმჯობესების ნებისმიერი ფორმა, რომლის საშუალებითაც საბაზისო აქტივების დამატება ხორციელდება იმ მოცულობით, რომ მათი ღირებულება აღემატებოდეს ტრანშების / სეკიურიტიზაციის ინსტრუმენტების ღირებულებას;

პ) რისკის შენარჩუნება - სეკიურიტიზაციის მატერიალური, წმინდა ეკონომიკური ინტერესის შენარჩუნება;

ჟ) საბაზისო აქტივი - კანონის მე-2 მუხლის პირველი პუნქტის „ტ“ ქვეპუნქტით გათვალისწინებული საბაზისო აქტივი (სეკიურიტიზებული საკრედიტო მოთხოვნა).

2. ამ წესში გამოყენებულ სხვა ტერმინებს აქვს კანონითა და საქართველოს კანონმდებლობით განსაზღვრული მნიშვნელობა.

**თავი II. სპეციალური მიზნობრივი ერთეულის ავტორიზაცია**

**მუხლი 3. ავტორიზაციის პირობები**

1. სპეციალური მიზნობრივი ერთეულის ავტორიზაციის მიზნით, განმცხადებელმა, კანონის მე-8 მუხლის მე-3 და მე-4 პუნქტებით განსაზღვრული დოკუმენტების/ინფორმაციის გარდა, ეროვნულ ბანკს უნდა წარუდგინოს შესაბამისი განაცხადის ფორმა (დანართი №1) და შემდეგი დოკუმენტები/ ინფორმაცია:

ა)სეკიურიტიზაციის მონაწილეთა საიდენტიფიკაციო მონაცემები, მათი სადამფუძნებლო დოკუმენტები/შეთანხმებები და უახლესი ამონაწერები სსიპ საჯარო რეესტრის ეროვნული სააგენტოს მეწარმეთა და არასამეწარმეო (არაკომერციული) იურიდიული პირების რეესტრიდან;

ბ) ინფორმაცია და დოკუმენტები, რომლებიც ადასტურებს, რომ ავტორიზაციის მაძიებელი სეკიურიტიზაციის სპეციალური მიზნობრივი ერთეულის რეგისტრაციისა და მართვის ადგილი მდებარეობს საქართველოში;

გ) სეკიურიტიზაციის ფონდის შემთხვევაში, აქტივების მმართველი კომპანიის მიერ მიღებული გადაწყვეტილება სეკიურიტიზაციის ფონდის დაფუძნების შესახებ.

დ) სეკიურიტიზაციის კომპანიის ორგანიზაციული სტრუქტურის აღწერა;

ე) სეკიურიტიზაციის კომპანიის მმართველი ორგანოს ყველა წევრის და მნიშვნელოვანი წილის მფლობელის შესახებ ინფორმაცია, რომელიც ადასტურებს ამ მუხლის მე-2 და მე-3 პუნქტებით გათვალისწინებულ მოთხოვნებთან მათ შესაბამისობას (გარდა კანონის მე-8 მუხლის მე-4 პუნქტით გათვალისწინებული შემთხვევისა). აღნიშნული ინფორმაცია უნდა მოიცავდეს:

ე.ა) ამ წესის დანართი №2-ის შესაბამისად შევსებულ დეკლარაციასა და პირადობის დამადასტურებელი დოკუმენტ(ებ)ის ასლ(ებ)ს;

ე.ბ) ინფორმაციას მმართველი ორგანოს წევრის განათლებისა და გამოცდილების შესახებ (მათ შორის, განათლების დამადასტურებელი დოკუმენტ(ებ)ის ასლს და პირად რეზიუმეს);

ე.გ) ცნობას ნასამართლობის შესახებ;

ე.დ) სეკიურიტიზაციის კომპანიის მმართველი ორგანოს წევრის განცხადებას, რომ ის სრულად აკმაყოფილებს ამ მუხლის მე-2 და მე-3 პუნქტებით დადგენილ მოთხოვნებს და რომ მის მიერ წარდგენილი ინფორმაცია უტყუარი და ზუსტია;

ე.ე) სეკიურიტზაციის კომპანიის წერილობით დასტურს, რომ მის მიერ შემოწმებულია მმართველი ორგანოს წევრის შესახებ ინფორმაცია, რომ ის აკმაყოფილებს ამ წესით დადგენილ მოთხოვნებს და რომ ეს ინფორმაცია უტყუარი და ზუსტია;

ე.ვ) აღმასრულებელი ფუნქციების მქონე მმართველი ორგანოს წევრის შემთხვევაში, სამუშაოს აღწერილობასა და ინფორმაციას მისთვის დაკისრებული ფუნქცია-მოვალეობების შესახებ;

ე.ზ) ყველა იმ გარემოების აღწერას, რომლებიც შესაძლოა გახდეს ინტერესთა კონფლიქტის საფუძველი და საფრთხე შეუქმნას მმართველი ორგანოს წევრის დამოუკიდებლობას, ობიექტურობასა და მიუკერძოებლობას;

ე.თ) საზოგადოებრივი დაინტერესების პირის ფინანსური ანგარიშგების აუდიტის განხორციელების უფლებამოსილების მქონე აუდიტორის მიერ მომზადებული ინიციატორისა და თავდაპირველი კრედიტორის ბოლო წლის ფინანსურ ანგარიშგებას;

ვ) სეკიურიტიზაციის სპეციალური მიზნობრივი ერთეულსა და მის მომსახურე კომერციული ბანკს  შორის დადებულ (ლიკვიდური აქტივების ან/და ფასიანი ქაღალდების შენახვის შესახებ) ხელშეკრულებას ან ხელშეკრულების წინასწარ პროექტს;

ზ) საბაზისო აქტივების აღწერასა და მათი შეფასების მეთოდებს;

თ) ინფორმაციას სპეციალური მიზნობრივი ერთეულის მიერ გამოსაშვები სეკიურიტიზაციის ინსტრუმენტ(ებ)ის შესახებ, მათ შორის ინფორმაციას მათი რისკიანობის შესახებ;

ი) ინფორმაციას სპეციალური მიზნობრივი ერთეულის მიერ გამოსაშვები სეკიურიტიზაციის ინსტრუმენტ(ებ)იდან და მათი საბაზისო აქტივებიდან გამომდინარე ფულადი ნაკადების თანხვედრის შესახებ;

კ) ინფორმაციას სპეციალური მიზნობრივი ერთეულის მომსახურე აუდიტორის შესახებ;

ლ) სპეციალური მიზნობრივი ერთეულის მიერ მომსახურე პირებთან დადებული ხელშეკრულებ(ებ)ის ასლებს ან ამ ხელშეკრულებ(ებ)ის წინასწარ პროექტ(ებ)ს;

მ) ინფორმაცია სპეციალური მიზნობრივი ერთეულის დამატებითი საქმიანობის შესახებ;

ნ) სეკიურიტიზაციის ფარგლებში მომსახურების გამწევი პირების საიდენტიფიკაციო მონაცემებს და მათთან დადებულ ხელშეკრულებებს ან ხელშეკრულებების წინასწარ პროექტებს, მათ შორის სპეციალური მიზნობრივი ერთეულის ინვესტორთა წარმომადგენლობის ხელშეკრულებას/ხელშეკრულებებს ან ასეთი ხელშეკრულების წინასწარ პროექტ(ებ)ს (არსებობის შემთხვევაში);

ო) სპეციალური მიზნობრივი ერთეულის საინვესტიციო პოლიტიკისა და მიზნების მოკლე აღწერას (სულ მცირე მომავალი 3 წლისთვის), მათ შორის ინფორმაციას მომავალი და არსებული ინვესტორების შესახებ;

პ) არსებობის შემთხვევაში, წარსულში სპეციალური მიზნობრივი ერთეულის შემოსავლიანობის შესახებ ინფორმაციას;

ჟ) საკომისიოებისა და ხარჯების შესახებ ინფორმაციას;

რ) ინფორმაციას, აპირებს თუ არა სპეციალური მიზნობრივი ერთეული სესხის აღებას, მისი მიზნობრიობისა და ტიპის მითითებით;

ს) ინფორმაციას შენარჩუნებული რისკის შესახებ, მათ შორის მითითებას არჩეული მატერიალური წმინდა ეკონომიკური ინტერესის შენარჩუნების მეთოდზე;

ტ) სპეციალურ მიზნობრივ ერთეულსა და ინიციატორს შორის ამ წესის V თავით გათვალისწინებული ვალდებულებების განაწილების შესახებ ინფორმაციას;

2. სეკიურიტიზაციის კომპანიის მმართველი ორგანოს თითოეულ წევრს უნდა ჰქონდეს საფინანსო სექტორში რელევანტურ პოზიციაზე მუშაობის სულ მცირე 4-წლიანი გამოცდილება. ამასთან, პირს ეკრძალება იყოს სეკიურიტიზაციის კომპანიის მმართველი ორგანოს წევრი და მნიშვნელოვანი წილის მფლობელი, თუ:

ა)  მმართველი ორგანოს წევრის შემთხვევაში, მას ჩამორთმეული აქვს მმართველ ორგანოში მონაწილეობის უფლება;

ბ) მონაწილეობდა ოპერაციაში, რომელმაც მნიშვნელოვანი ზიანი მიაყენა სეკიურიტიზაციის მონაწილეს ან/და სხვა ფინანსურ ინსტიტუტს ან/და შელახა სეკიურიტიზაციის მონაწილის კლიენტების უფლებები, ან/და გამოიწვია სეკიურიტიზაციის მონაწილის ან სხვა ფინანსური ინსტიტუტის გადახდისუუნარობა ან გაკოტრება;

გ) სეკიურიტიზაციის მონაწილეში ან სხვა ფინანსურ ინსტიტუტში სამსახურეობრივი მოვალეობის შესრულებისას ბოროტად გამოიყენა თავისი უფლებები;

დ) წარსულში იყო სეკიურიტიზაციის მონაწილის ან სხვა ფინანსური ინსტიტუტის მმართველი ორგანოს წევრი ან მნიშვნელოვანი წილის მფლობელი და მისი საქმიანობის შედეგად სეკიურიტიზაციის მონაწილე/ფინანსური ინსტიტუტი  გადახდისუუნარო გახდა;

ე) სეკიურიტიზაციის მონაწილის ან სხვა ფინანსური ინსტიტუტის მიმართ არ შეასრულა ერთი ან მეტი ფინანსური ვალდებულება;

ვ) ნასამართლევია მძიმე ან განსაკუთრებით მძიმე დანაშაულისათვის, მათ შორის, ტერორიზმის დაფინანსებისათვის ან/და უკანონო შემოსავლის ლეგალიზაციისთვის ან სხვა ეკონომიკური დანაშაულისთვის;

ზ) ბოლო 5 წლის განმავლობაში დაკისრებული ჰქონდა ადმინისტრაციული სახდელი საფინანსო სექტორის მარეგულირებელი კანონმდებლობის   უხეში დარღვევისთვის;

თ) მმართველი ორგანოს წევრის შემთხვევაში, სასამართლომ იგი ცნო მხარდაჭერის მიმღებად.

3.ამ მუხლით დადგენილი მოთხოვნები მმართველი ორგანოს წევრების მიმართ აგრეთვე ვრცელდება იმ პირებზე, რომლებსაც პირდაპირ ან არაპირდაპირ აქვთ სპეციალური მიზნობრივი ერთეულის საქმიანობის დაგეგმვის, მართვისა და კონტროლის უფლებამოსილება და პასუხისმგებლობა.

4. იმ შემთხვევაში, თუ ავტორიზაციის შესახებ პირველადი განცხადების წარდგენის შემდეგ, ეროვნული ბანკის მიერ ავტორიზაციის გაცემამდე, ეროვნული ბანკისათვის წარდგენილ დოკუმენტებში/ინფორმაციაში განხორციელდება არსებითი ცვლილება, ამის შესახებ განმცხადებელმა დაუყოვნებლივ უნდა აცნობოს ეროვნულ ბანკს. ასეთ შემთხვევაში, განაცხადის განხილვის ვადა აითვლება თავიდან.

5. ავტორიზაციის მიზნით, ამ მუხლით დადგენილი ინფორმაციის /დოკუმენტაციის გარდა ეროვნული ბანკი უფლებამოსილია მოითხოვოს დამატებითი ინფორმაცია/დოკუმენტები და განუსაზღვროს მას აღნიშნული ინფორმაციის/დოკუმენტაციის წარდგენის ფორმა და ვადა.

6.თუ განმცხადებელი ეროვნულ ბანკს არ წარუდგენს კანონმდებლობით მოთხოვნილ რომელიმე დოკუმენტს ან ინფორმაციას, რომელიც აუცილებელია მისი განაცხადის განხილვისთვის, ეროვნული ბანკი განუსაზღვრავს მას ვადას ასეთი დოკუმენტის/ინფორმაციის წარმოსადგენად, რომელიც არ უნდა იყოს 5 სამუშაო დღეზე ნაკლები.

**მუხლი 4. ავტორიზაციის პირობების ცვლილება**

1. ავტორიზებულმა სეკიურიტიზაციის სპეციალურმა მიზნობრივმა ერთეულმა ან მისი სახელით მოქმედმა აქტივების მმართველმა კომპანიამ სეკიურიტიზაციის სპეციალური მიზნობრივი ერთეულის ავტორიზაციის პირობების ცვლილებამდე, უნდა მიმართოს კანონის მე-11 მუხლით დადგენილ პროცედურებს და ეროვნულ ბანკს წარუდგინოს ცვლილების ამსახველი ყველა საჭირო დოკუმენტი/ინფორმაცია;

2. სეკიურიტიზაციის სპეციალურ მიზნობრივი ერთეულის ავტორიზაციის პირობების ცვლილებაზე ეროვნული ბანკის თანხმობის მიღების შემთხვევაში, სპეციალური მიზნობრივი ერთეული ან მისი სახელით მოქმედი აქტივების მმართველი კომპანია ვალდებულია უზრუნველყოს სადამფუძნებლო დოკუმენტსა და ემისიის პროსპექტში  განსახორციელებელი ცვლილების გამოქვეყნება წინასწარ საჯაროდ, რა შემთხვევაშიც იგი ძალაში შეიძლება შევიდეს გამოქვეყნებიდან არაუადრეს ორი თვის გასვლისა. გარდა კანონმდებლობით გათვალისწინებული შემთხვევებისა, გამოქვეყნება სავალდებულო არ არის, თუ ამ ცვლილების შესახებ ინფორმაცია ყველა ინვესტორს ხანგრძლივი მატარებლის საშუალებით მიეწოდება. ასეთ შემთხვევაში, ეს ცვლილება ძალაში შეიძლება შევიდეს ყველა ინვესტორისათვის შეტყობინებიდან არაუადრეს 30 დღის გასვლისა.

**თავი III. სეკიურიტიზაციის განხორციელების შესახებ შეტყობინება**

**მუხლი 5. სეკიურიტიზაციის შესახებ შეტყობინების და ინფორმაციის წარდგენა ეროვნული ბანკისთვის**

1 სპეციალური მიზნობრივი ერთეულის მიერ საქმიანობის დაწყებამდე, კანონის მე-7 მუხლის პირველი და მე-2 პუნქტით გათვალისწინებულმა სუბიექტებმა, საქართველოს ეროვნულ ბანკს უნდა წარუდგინონ განცხადება დანართი №1-ით გათვალისწინებული ფორმით და შემდეგი ინფორმაცია/დოკუმენტაცია:

ა) სეკიურიტიზაციის ინსტრუმენტის ძირითადი მახასიათებლები და ინფორმაცია შეთავაზების შესახებ;

ბ) ინფორმაცია სეკიურიტიზაციის ინსტრუმენტის საბაზისო აქტივ(ებ)ის სახეობის, საკრედიტო რისკის და ხარისხის შესახებ;

გ) სეკიურიტიზაციის ინსტრუმენტის ფლობასთან დაკავშირებული ძირითადი რისკების აღწერა;

დ) ინფორმაცია სპეციალური მიზნობრივი ერთეულის და მისი აქტივების მმართველი კომპანიის ორგანიზაციული სტრუქტურის შესახებ;

ე) ინფორმაცია სეკიურიტიზაციის მონაწილეთა მმართველი ორგანოს წევრების და ბენეფიციარი მესაკუთრეების ვინაობის შესახებ, რომლებიც პირდაპირ ან არაპირდაპირ ფლობენ სეკიურიტიზაციის მონაწილის მნიშვნელოვან წილს (10%ს ან მეტს);

ვ) ინფორმაცია სეკიურიტიზაციის ტრანზაქციის კანონის მე-7 მუხლის  მე-4 პუნქტის, მე-19, 21-ე, 24-ე და 26-ე მუხლებთან შესაბამისობის შესახებ, მათ შორის მითითებას არჩეული მატერიალური წმინდა ეკონომიკური ინტერესის შენარჩუნების მეთოდზე;

ზ) სეკიურიტიზაციის მონაწილეთა უახლესი ამონაწერი სსიპ საჯარო რეესტრის ეროვნული სააგენტოს მეწარმეთა და არასამეწარმეო (არაკომერციული) იურიდიული პირების რეესტრიდან;

თ) სეკიურიტიზაციის მონაწილეთა სადამფუძნებლო დოკუმენტები;

ი) (არსებობის შემთხვევაში) სეკიურიტიზაციის ფარგლებში მომსახურების გამწევი პირების საიდენტიფიკაციო მონაცემები და მათთან დადებულ ხელშეკრულებები ან ხელშეკრულებების წინასწარი პროექტები;

კ) განთავსების აგენტის შესახებ ინფორმაცია;

ლ) სპეციალურ მიზნობრივ ერთეულსა და ინიციატორს შორის ამ წესის V თავით გათვალისწინებული ვალდებულებების განაწილების შესახებ ინფორმაცია;

მ) დოკუმენტის მომზადებაზე პასუხისმგებელი პირების განცხადება წარდგენილი მონაცემების სისწორისა და სისრულის შესახებ, ასევე მათი ხელმოწერები.

3. ეროვნული ბანკი წარდგენილ შეტყობინებას და განსახორციელებელი სეკიურიტიზაციის საქმიანობის შინაარსს იკვლევს მხოლოდ კანონის მე-7 მუხლის მე-4 პუნქტის, მე-19, 21-ე, 24-ე, 26-ე მუხლებთან შესაბამისობის შემოწმების მიზნით.

4. ეროვნული ბანკი ამ მუხლის პირველი პუნქტით განსაზღვრული პირების მიერ შეტყობინების წარდგენიდან 30 სამუშაო დღეში განიხილავს მას და წერილობით აცნობებს განმცხადებელს შეესაბამება თუ არა შეტყობინება კანონმდებლობის მოთხოვნებს. აუცილებლობის შემთხვევაში, ეს ვადა შეიძლება გაგრძელდეს არაუმეტეს 10 სამუშაო დღით, თუ ეროვნული ბანკი წინასწარ აცნობებს ამის შესახებ განმცხადებელს.

5. თუ ეროვნული ბანკის მიერ შეტყობინების/განცხადების განხილვის პერიოდში, განხორციელდება არსებითი ცვლილება სეკიურიტიზაციის საქმიანობაში ან ეროვნული ბანკისათვის წარდგენილ დოკუმენტებში/ინფორმაციაში, ამის შესახებ ამ მუხლის პირველ პუნქტში გათვალისწინებულმა პირებმა დაუყოვნებლივ უნდა აცნობონ ეროვნულ ბანკს. ასეთ შემთხვევაში, ამ მუხლის მე-4 პუნქტით გათვალისწინებული ვადა თავიდან აითვლება.

6. თუ განმცხადებელი ეროვნულ ბანკს არ წარუდგენს საქართველოს კანონმდებლობით გათვალისწინებულ რომელიმე დოკუმენტს ან სხვა ინფორმაციას, რაც აუცილებელია განაცხადის განხილვისათვის, ეროვნული ბანკი განმცხადებელს განუსაზღვრავს ვადას, რომლის განმავლობაშიც მან უნდა წარადგინოს მოთხოვნილი დოკუმენტი ან ინფორმაცია. ამასთან, აღნიშნული დოკუმენტის ან ინფორმაციის წარდგენისათვის დაწესებული ვადა არ შეიძლება იყოს 5 სამუშაო დღეზე ნაკლები.

7. ეროვნული ბანკი უფლებამოსილია განმცხადებელს წარმოდგენილი ინფორმაციის გარდა, დამატებით მოსთხოვოს ინფორმაცია ან/და დოკუმენტები და განუსაზღვროს მას აღნიშნული ინფორმაციის ან/და დოკუმენტების წარდგენის ფორმა და ვადა.

**თავი IV. მატერიალური, წმინდა ეკონომიკური ინტერესის შენარჩუნების მოთხოვნები**

**მუხლი 6. რისკის შენარჩუნების ზოგადი პრინციპები**

1. ინიციატორი ან თავდაპირველი კრედიტორი მუდმივად უნდა ფლობდეს სეკიურიტიზაციის მატერიალურ, წმინდა ეკონომიკურ ინტერესს არანაკლებ 5%-ის ოდენობით. მატერიალური, წმინდა ეკონომიკური ინტერესი იზომება საბაზისო აქტივების სეკიურიტიზაციის მომენტში და გარესაბალანსო ელემენტების შემთხვევაში გამოითვლება პირობითი ღირებულებით (notional value).

2. დაუშვებელია ამ მუხლის პირველი პუნქტით გათვალისწინებული მატერიალური, წმინდა ეკონომიკური ინტერესის განაწილება სხვადასხვა პირებს შორის. მატერიალური წმინდა ეკონომიკური ინტერესის განაწილება დასაშვებია მხოლოდ:

ა) რამდენიმე ინიციატორს შორის ან;

ბ) რამდენიმე თავდაპირველ კრედიტორს შორის.

3. ამ თავის მიზნებისთვის ინიციატორად არ მიიჩნევა სუბიექტი, რომლის დაფუძნების ან საქმიანობის ერთადერთი მიზანია მოთხოვნების სეკიურიტიზაცია. მიიჩნევა, რომ სუბიექტის დაფუძნების ან საქმიანობის ერთადერთი მიზანი არ არის მოთხოვნების სეკიურიტიზაცია, როდესაც დაკმაყოფილებულია შემდეგი მოთხოვნები:

ა) სუბიექტს გააჩნია სტრატეგია და შესაძლებლობა შეასრულოს საგადახდო ვალდებულებები თავისი ზოგადი ბიზნეს მოდელის შესაბამისად, რაც მოიაზრებს კაპიტალის, აქტივების, საკომისიოებისა და შემოსავლის სხვა წყაროების მობილიზებას, ისე რომ სუბიექტის შემოსავლის მთავარი წყარო არ არის დამოკიდებული აქტივებზე, რომელთა სეკიურიტიზაციაც განხორციელდება, მათთან დაკავშირებით კანონისა და ამ წესის შესაბამისად შენარჩუნებულ მატერიალურ, წმინდა ეკონომიკურ ინტერესზე ან ამ აქტივებიდან და მატერიალური, წმინდა ეკონომიკური ინტერესიდან მიღებულ შემოსავალზე;

ბ) სუბიექტის მმართველი ორგანოს წევრებს გააჩნიათ შესაბამისი გამოცდილება, რათა სუბიექტმა შეასრულოს წინასწარ ჩამოყალიბებული ბიზნეს სტრატეგია და დააკმაყოფილოს ადეკვატური კორპორაციული მართვის სტანდარტები.

4. მატერიალური, წმინდა ეკონომიკური ინტერესის გაზომვის დროს მხედველობაში მიიღება ის საკომისიოები, რომელთა მიზანია მატერიალური, წმინდა ეკონომიკური ინტერესის შემცირება.

5. მატერიალური, წმინდა ეკონომიკური ინტერესის შენარჩუნება რამდენიმე ინიციატორს / რამდენიმე თავდაპირველ კრედიტორს შორის ხორციელდება მათთან დაკავშირებული შესაბამისი საბაზისო აქტივების პროპორციულად.

6. აკრძალულია ინიციატორის მიერ სეკიურიტიზაციის სპეციალური მიზნობრივი ერთეულისთვის საბაზისო აქტივების გადაცემა ზარალის თავიდან აცილების მიზნით, რაც განისაზღვრება ტრანზაქციის სრული ვადის ან, თუ ტრანზაქციის მოქმედების ვადა აღემატება 4 წელს, - ოთხი წლის განმავლობაში ინიციატორის ბალანსზე შენარჩუნებულ შესადარის აქტივებზე მიღებულ ზარალთან შედარების მეთოდით.

7. ამ მუხლის პირველი პუნქტით განსაზღვრული მატერიალური, წმინდა ეკონომიკური ინტერესის შენარჩუნება, ამ წესის მე-7 მუხლით განსაზღვრული ერთ-ერთი მეთოდის გამოყენებით, შესაძლებელია, მათ შორის, განხორციელდეს მატერიალური, წმინდა ეკონომიკური ინტერესის შენარჩუნებით გარანტიის საფუძველზე ან სინთეტიკურად. ასეთ შემთხვევაში, ინიციატორმა/თავდაპირველმა კრედიტორმა უნდა დააკმაყოფილოს შემდეგი მოთხოვნები:

ა) შენარჩუნებული მატერიალური, წმინდა ეკონომიკური ინტერესის მოცულობა უნდა შეესაბამებოდეს იმ მოცულობას, რომელსაც ითვალისწინებს ამ წესის მე-7 მუხლის შესაბამისად შერჩეული მეთოდი;

ბ) ინიციატორი/თავდაპირველი კრედიტორი ვალდებულია შეთავაზების დოკუმენტში, ემისიის პროსპექტში ან/და ტრანზაქციის სხვა დოკუმენტებში მკაფიოდ გაამჟღავნოს ამ წესის მე-7 მუხლით განსაზღვრული მეთოდი, რომლის გამოყენებითაც სეკიურიტიზაციის განმავლობაში მუდმივად შეინარჩუნებს მატერიალურ, წმინდა ეკონომიკურ ინტერესს გარანტიის საფუძველზე ან სინთეტიკურად.

8. თუ მატერიალურ, წმინდა ეკონომიკურ ინტერესს ინარჩუნებს პირი, რომელიც არ არის კანონის მე-2 მუხლის პირველი პუნქტის „რ“ ქვეპუნქტით გათვალისწინებული პირი, შენარჩუნებული ინტერესი უნდა იყოს სრულად უზრუნველყოფილი ფულადი სახსრებით, რომლებიც განთავსდება განცალკევებულ ანგარიშზე.

9. მატერიალური, წმინდა ეკონომიკური ინტერესის შენარჩუნება არ მოითხოვება იმ შემთხვევაში, თუ საბაზისო აქტივები არის ქვემოთ ჩამოთვლილი სუბიექტების მიმართ არსებული ან მათ მიერ სრულად, უპირობოდ და შეუქცევადად უზრუნველყოფილი მოთხოვნები:

ა) საქართველოს მთავრობა ან ეროვნული ბანკი;

ბ) განვითარებული ქვეყანა ან მისი ცენტრალური ბანკი;

გ) საერთაშორისო ფინანსური ინსტიტუტი.

**მუხლი 7. რისკის შენარჩუნების მეთოდები**

მატერიალური, წმინდა ეკონომიკური ინტერესის შენარჩუნება შესაძლებელია ერთ-ერთი შემდეგი მეთოდით:

ა) ინვესტორთათვის მიყიდული ან გადაცემული თითოეული ტრანშის ნომინალური ღირებულების არანაკლებ 5%-ის შენარჩუნებით;

ბ) იმ შემთხვევაში, თუ ხორციელდება რევოლვირებადი სეკიურიტიზაცია ან საბაზისო აქტივები რევოლვირებადია, თითოეული სეკიურიტიზებული საბაზისო აქტივის ნომინალური ღირებულების არანაკლებ 5%-ის შენარჩუნებით;

გ) პირველადი ზარალის ტრანშის 5%-ის შენარჩუნებით და, თუკი იგი არ აღწევს საბაზისო აქტივების ნომინალური ღირებულების 5%-ს, დამატებით, სხვა ტრანშების შენარჩუნებით, რომლებსაც ინვესტორებისათვის მიყიდულ ან გადაცემულ ტრანშებთან შედარებით აქვთ იგივე ან უფრო მაღალი რისკის პროფილი და ვადამოსული არ ხდება მათზე უფრო ადრე, ისე რომ მთლიანობაში შენარჩუნებული მატერიალური, წმინდა ეკონომიკური ინტერესი საბაზისო აქტივების ნომინალური ღირებულების მინიმუმ 5%-ს შეადგენს;

დ) პირველადი ზარალის მატარებელი საკრედიტო მოთხოვნების იმ ნაწილის შენარჩუნებით, რომელიც შეადგენს თითოეული საბაზისო აქტივის არანაკლებ 5%-ს.

**მუხლი 8. გაყიდული ან ინვესტორებისთვის გადაცემული თითოეული ტრანშის ნომინალური ღირებულების არანაკლებ 5%-ის შენარჩუნება**

ამ წესის მე-7 მუხლის პირველი პუნქტის „ა“ ქვეპუნქტის შესაბამისად სეკიურიტიზაციის მატერიალური, წმინდა ეკონომიკური ინტერესი შეიძლება შენარჩუნდეს ერთ-ერთი შემდეგი გზით:

ა) ინვესტორებისთვის მიყიდული ან მათთვის გადაცემული თითოეული ტრანშის ნომინალური ღირებულების არანაკლებ 5%-ის პირდაპირ შენარჩუნებით;

ბ) საბაზისო აქტივის შენარჩუნებით, რომელიც მისი მფლობელისთვის წარმოშობს სეკიურიტიზაციის ტრანზაქციაში გამოშვებული თითოეული ტრანშის მიმართ საკრედიტო რისკს პროპორციულად თითოეული გამოშვებული ტრანშის ნომინალური ღირებულების არანაკლებ 5%-ის ოდენობით;

გ) თითოეული საბაზისო აქტივის ნომინალური ღირებულების არანაკლებ 5%-ის შენარჩუნებით, იმ პირობით, რომ შენარჩუნებული საკრედიტო რისკი არის იმავე ხარისხის ან სუბორდინირებულია იმავე საბაზისო აქტივის საკრედიტო რისკთან მიმართებით.

**მუხლი 9. რისკის შენარჩუნება რევოლვირებადი სეკიურტიზაციის ან რევოლვირებადი საბაზისო აქტივების სეკიურიტიზაციის შემთხვევაში**

მატერიალური წმინდა ეკონომიკური ინტერესის შენარჩუნების მოთხოვნები ამ წესის მე-7 მუხლის პირველი პუნქტის „ბ“ ქვეპუნქტით გათვალისწინებული მეთოდით, შესრულებულად ჩაითვლება მხოლოდ იმ შემთხვევაში, თუ შენარჩუნებული საკრედიტო რისკი არის იმავე ხარისხის ან სუბორდინირებულია იმავე საბაზისო აქტივის საკრედიტო რისკთან მიმართებით.

**მუხლი 10. პირველადი ზარალის ტრანშის შენარჩუნება**

1. ამ წესის მე-7 მუხლის პირველი პუნქტის „გ“ ქვეპუნქტში მითითებული პირველადი ზარალის ტრანშის შენარჩუნება ხორციელდება ერთ-ერთი შემდეგი გზით:

ა) საბალანსო ან გარესაბალანსო პოზიციების ფლობით;

ბ) უზრუნველყოფის აქტივების სიჭარბის მეშვეობით, თუ უზრუნველყოფის აქტივების სიჭარბე გამოიყენება პირველადი ზარალის პოზიციად და შეადგენს საბაზისო აქტივების ნომინალური ღირებულების არანაკლებ 5%-ს.

2. თუ პირველადი ზარალის ტრანში აღემატება საბაზისო აქტივების ნომინალური ღირებულების 5%-ს, ინიციატორს/თავდაპირველ კრედიტორს შეუძლია შეინარჩუნოს ასეთი პირველადი ზარალის ტრანშის პროპორციული ნაწილი, იმ პირობით, რომ ეს ნაწილი ეკვივალენტური იქნება საბაზისო აქტივების ნომინალური ღირებულების არანაკლებ 5%-ისა.

**მუხლი 11.** **პირველადი ზარალის მატარებელი საკრედიტო მოთხოვნის შენარჩუნება საბაზისო აქტივის არანაკლებ 5%-ის ოდენობით**

1. ამ წესის მე-7 მუხლის პირველი პუნქტის „დ“ ქვეპუნქტით გათვალისწინებული პირველადი ზარალის მატარებელი საკრედიტო მოთხოვნა შენარჩუნებულად ჩაითვლება მხოლოდ მაშინ, როდესაც შენარჩუნებული საკრედიტო რისკი სუბორდინირებულია იმავე საკრედიტო მოთხოვნების სეკიურიტიზებულ საკრედიტო რისკთან მიმართებით.

2. ამ მუხლის პირველი პუნქტით განსაზღვრული შემთხვევის გარდა, პირველადი ზარალის მატარებელი საკრედიტო მოთხოვნა შენარჩუნებულად ჩაითვლება აგრეთვე ინიციატორის/თავდაპირველი კრედიტორის მიერ საკრედიტო მოთხოვნის დისკონტირებული ღირებულებით გაყიდვის მეშვეობით, თუ სრულდება შემდეგი პირობები:

ა) დისკონტის ოდენობა არ არის თითოეული საკრედიტო მოთხოვნის ნომინალური ღირებულების 5%-ზე ნაკლები;

ბ) ნასყიდობის დისკონტირებული ფასი შესაძლოა დაუბრუნდეს ინიციატორს/თავდაპირველ კრედიტორს მხოლოდ იმ შემთხვევაში, თუ იგი არ არის დაფარული საბაზისო აქტივებთან დაკავშირებული საკრედიტო რისკების ზარალით.

**მუხლი 12. რისკის შენარჩუნების გაანგარიშების კრიტერიუმები**

1. მატერიალური, წმინდა ეკონომიკური ინტერესის შენარჩუნების დონის გასაზომად უნდა მოხდეს შემდეგი მოთხოვნების გათვალისწინება:

ა) საბაზისო აქტივების სეკიურიტიზაციის თარიღად მიიჩნევა ჩამოთვლილთაგან ერთ-ერთი თარიღი:

ა.ა) ფასიანი ქაღალდების გამოშვების თარიღი;

ა.ბ) ინიციატორსა და ინვესტორს შორის გაფორმებული საკრედიტო დაცვის შესახებ ხელშეკრულების ხელმოწერის თარიღი;

ბ) თუ რისკის შენარჩუნების დონის გაანგარიშება დაფუძნებულია ნომინალურ ღირებულებაზე, აქტივების შეძენის ფასი არ გაითვალისწინება ამ გაანგარიშებაში;

გ) ტრადიციული სეკიურიტიზაციის ფარგლებში, წმინდა ეკონომიკური ინტერესის გაანგარიშებისას არ გაითვალისწინება საკომისიო შემოსავლები და შესაბამისი ხარჯები, რომლებიც დაკავშირებულია საბაზისო აქტივებთან;

დ) მატერიალური, წმინდა ეკონომიკური ინტერესის შესანარჩუნებლად გამოყენებული მეთოდი და გამოსათვლელი მეთოდოლოგია არ უნდა შეიცვალოს სეკიურიტიზაციის (არსებობის) განმავლობაში, გარდა იმ შემთხვევისა, როდესაც ცვლილება განპირობებულია განსაკუთრებული გარემოებებით და მისი მიზანი არ არის შენარჩუნებული ინტერესის შემცირება. მატერიალური, წმინდა ეკონომიკური ინტერესის შესანარჩუნებლად გამოყენებული მეთოდის ცვლილებისთვის საჭიროა ეროვნული ბანკის თანხმობა.

2. როდესაც შენარჩუნებულ მოთხოვნებზე/პოზიციებზე წარმოიშობა ზარალი, ინიციატორი/თავდაპირველი კრედიტორი ვალდებული არ არის კვლავ 5%-მდე შეავსოს შენარჩუნებული მატერიალური წმინდა ეკონომიკური ინტერესი.

**მუხლი 13. რისკის შენარჩუნების გაანგარიშება საკრედიტო ინსტრუმენტისთვის**

საკრედიტო ინსტრუმენტისთვის შესანარჩუნებელი მატერიალური, წმინდა ეკონომიკური ინტერესის გაანგარიშება უნდა ითვალისწინებდეს მხოლოდ გატანილ, რეალიზებულ ან მიღებულ თანხებს და უნდა განახლდეს აღნიშნული თანხების ცვლილებების შესაბამისად.

**მუხლი 14. შენარჩუნებული ინტერესის ჰეჯირების და გაყიდვის აკრძალვა**

1. დაუშვებელია შენარჩუნებული მატერიალური, წმინდა ეკონომიკური ინტერესი იყოს საკრედიტო მიტიგაციის საშუალების ან საკრედიტო რისკის ჰეჯირების საგანი.

2. დაუშვებელია შენარჩუნებული მატერიალური, წმინდა ეკონომიკური ინტერესიდან გამომდინარე უფლების, სარგებლის ან ვალდებულების სრულად ან ნაწილობრივ გაყიდვა, გადაცემა ან სხვაგვარად დათმობა.

3. ამ მუხლის მე-2 პუნქტით გათვალისწინებული აკრძალვა არ მოქმედებს, თუ:

ა) ინიციატორი/თავდაპირველი კრედიტორი გადახდისუუნაროა;

ბ) ინიციატორის/თავდაპირველი კრედიტორის მმართველობითი ორგანო(ებ)ის უფლებამოსილებები შეზღუდულია კანონის მე-2 მუხლის პირველი პუნქტის „ყ“ ქვეპუნქტით განსაზღვრული რეჟიმის საფუძველზე.

**მუხლი 15. ფულადი ნაკადებისა და ზარალის განაწილება შენარჩუნებული ინტერესის ფარგლებში; საკომისიო ხარჯების გაანგარიშება**

1. ინიციატორმა/თავდაპირველმა კრედიტორმა სეკიურიტიზაციის ფარგლებში არ უნდა გამოიყენოს ისეთი საშუალებები/მექანიზმები, რომლებიც გამოიწვევს სეკიურიტიზაციის მომენტში შენარჩუნებული წმინდა, ეკონომიკური ინტერესის უფრო სწრაფად შემცირებას გადაცემულ ინტერესთან შედარებით. გადახდილი თანხის ან ამორტიზების შედეგად, ფულადი ნაკადების განაწილებისას, შენარჩუნებულ ინტერესს არ უნდა მიენიჭოს პრიორიტეტი გადაცემულ ინტერესებთან შედარებით.

2. დასაშვებია შენარჩუნებული ინტერესის ამორტიზაცია ამ მუხლის პირველი პუნქტის შესაბამისად ფულადი ნაკადების განაწილებით ან ზარალის განაწილებით, ისე რომ დროთა განმავლობაში, ფაქტობრივად შემცირდეს შენარჩუნებული რისკის დონე.

3. საკომისიოებთან დაკავშირებული ნებისმიერი შეთანხმება, რომელიც განკუთვნილია სეკიურიტიზაციის პროცესში ინიციატორის/თავდაპირველი კრედიტორის მომსახურების კომპენსაციისათვის, ჩაითვლება ამ მუხლის პირველი და მე-2 პუნქტების მოთხოვნების შესაბამისად, თუ ის აკმაყოფილებს ყველა შემდეგ პირობას:

ა) შეთანხმება საკომისიოს შესახებ დადებულია გაშლილი მკლავის პრინციპის დაცვით, ბაზარზე არსებული შესადარისი ტრანზაქციების გათვალისწინებით; ამ ქვეპუნქტის მიზნებისთვის, თუ შესადარი ტრანზაქციები შესაბამის ბაზარზე არ არსებობს, გაშლილი მკლავის პრინციპის საფუძველზე, საკომისიოს ოდენობის განსაზღვრისას გამოიყენება სხვა ბაზრებზე შესადარისი ტრანზაქციებისთვის მოქმედი საკომისიოების ოდენობა ან შეფასების კრიტერიუმები, რომლებიც მხედველობაში იღებს სეკიურიტიზაციის სახეობას და გაწეული მომსახურების ხასიათს;

ბ) საკომისიოები განკუთვნილია მომსახურების ანაზღაურებისთვის, არ წარმოქმნის უპირატეს მოთხოვნას სეკიურიტიზაციის ფულად ნაკადებთან მიმართებით და არ იწვევს გადაცემულ ინტერესთან შედარებით შენარჩუნებული ინტერესის უფრო სწრაფად შემცირებას.

4. ამ მუხლის მე-3 პუნქტის „ა“ და „ბ“ ქვეპუნქტები დაკმაყოფილებულად არ ჩაითვლება, როდესაც საკომისიო გარანტირებულია ან სრულად ან ნაწილობრივ წინასწარ გადასახდელია მომსახურების გაწევამდე და საკომისიოს გამოკლებით ეფექტური მატერიალური, წმინდა ეკონომიკური ინტერესი კანონმდებლობის მოთხოვნილზე უფრო დაბალია.

**მუხლი 16. რისკების შენარჩუნება რესეკიურიტიზაციისას**

1. კანონის მე-19 მუხლის მე-2 პუნქტით ნებადართულ შემთხვევებში რესეკიურიტიზაციის განხორციელებისას, ინიციატორი/თავდაპირველი კრედიტორი უნდა ფლობდეს სეკიურიტიზაციის მატერიალურ წმინდა ეკონომიკურ ინტერესს თითოეული, შესაბამისი ტრანზაქციისთვის.

2. რესეკიურიტიზაციის ინიციატორი არ არის ვალდებული შეინარჩუნოს მატერიალური წმინდა ეკონომიკური ინტერესი რესეკიურიტიზაციის ტრანზაქციისთვის, როდესაც დაკმაყოფილებულია ყველა, შემდეგი პირობა:

ა) რესეკიურიტიზაციის ინიციატორი ასევე არის სეკიურიტიზაციის თავდაპირველი ტრანზაქციის ინიციატორი და ამ ტრანზაქციისთვის უკვე შენარჩუნებული აქვს მატერიალური წმინდა ეკონომიკური ინტერესი;

ბ) რესეკიურიტიზაცია უზრუნველყოფილია აქტივების გაერთიანებით, რომელიც მოიცავს რესეკიურიტიზაციის ინიცირების თარიღამდე ინიციატორის მიერ თავდაპირველი სეკიურიტიზაციისას ზედმეტობით შენარჩუნებულ მინიმალურ წმინდა ეკონომიკურ ინტერესს;

გ) რესეკიურიტიზაციისა და თავდაპირველი სეკიურიტიზაციის ინსტრუმენტების/პოზიციების ვადიანობა ერთმანეთთან თანხვედრაშია.

3. ამ მუხლის პირველი და მეორე პუნქტების მიზნებისათვის, სეკიურიტიზაციის ინიციატორის მიერ გამოშვებული ტრანშების ხელახალი ტრანშირებაარ წარმოადგენს რესეკიურიტიზაციას.

**მუხლი 17. საბაზისო აქტივების სპეციალური მიზნობრივი ერთეულისთვის გადაცემა**

1. ამ წესის მე-6 მუხლის მე-6 პუნქტის მიზნებისთვის, ინიციატორის ბალანსზე არსებული აქტივები, რომლებიც სეკიურიტიზაციის პირობების/დოკუმენტაციის მიხედვით აკმაყოფილებენ შესაბამისობის კრიტერიუმებს, ჩაითვლება სპეციალური მიზნობრივი ერთეულისათვის გადასაცემი აქტივების შესადარისად, როდესაც აქტივების შერჩევის დროს დაკმაყოფილებულია ყველა შემდეგი პირობა:

ა) გადასაცემი და ბალანსზე დატოვებული აქტივებიდან მოსალოდნელი შედეგები/შემოსავლიანობა განისაზღვრება მსგავსი ფაქტორებით;

ბ) ინდიკატორების გათვალისწინებით, მათ შორის წარსული შედეგების/შემოსავლიანობის და შესაბამისი მოდელების საფუძველზე, შესაძლებელია გონივრული დასკვნის გაკეთება, რომ ამ წესის მე-6 მუხლის მე-6 პუნქტით განსაზღვრული პერიოდის განმავლობაში ბალანსზე დატოვებული აქტივების სამომავლო შედეგი/შემოსავლიანობა არ იქნება მნიშვნელოვნად უკეთესი გადაცემულ აქტივებთან შედარებით.

2. ინიციატორის მიერ ამ წესის მე-6 მუხლის მე-6 პუნქტით განსაზღვრულ მოთხოვნებთან შესაბამისობის შეფასებისას გაითვალისწინება, დანერგა თუ არა ინიციატორმა შიდა პოლიტიკა, პროცედურები და შესაბამისი კონტროლის მექანიზმები, რათა თავიდან აეცილებინა სეკიურიტიზაციის მიზნებისთვის, სისტემურად ან განზრახ, ისეთი აქტივების შერჩევა და შენარჩუნება, რომლებიც გადაცემულ, შესადარის აქტივებთან მიმართებით საშუალოზე დაბალი საკრედიტო ხარისხისაა.

3. ამ წესის მე-6 მუხლის მე-6 პუნქტით განსაზღვრული მოთხოვნები ინიციატორის მიერ შესრულებულად ჩაითვლება, თუ, სეკიურიტიზაციის შემდგომ, ინიციატორის ბალანსზე სეკიურიტიზებული აქტივების შესადარისი აქტივები შენარჩუნებული არაა, გარდა იმ აქტივებისა, რომლებზეც ინიციატორს სეკიურიტიზაციის განხორციელების სახელშეკრულებო ვალდებულება აქვს აღებული, იმ პირობით, რომ აღნიშნული ფაქტი სრულყოფილად გამჟღავნებულია ინვესტორთათვის.

**თავი V. ანგარიშგებისა და გამჭვირვალობის მოთხოვნები**

**მუხლი 18. კვარტალური ანგარიშგება და გასამჟღავნებელი ინფორმაცია**

1. ინიციატორმა ან/და სპეციალურმა მიზნობრივმა ერთეულმა უნდა უზრუნველყონ სეკიურიტიზაციის ინსტრუმენტის მფლობელისათვის, ეროვნული ბანკისათვის და მოთხოვნის შემთხვევაში, პოტენციური ინვესტორისათვის, შემდეგი ინფორმაციის გამჟღავნება:

ა) პროცენტის გადახდის თარიღიდან არაუგვიანეს ერთი თვისა და შემდგომ იმავე თარიღზე, ეროვნული ბანკის მიერ დადგენილი ფორმის შესაბამისად შედგენილი კვარტალური ანგარიში საბაზისო აქტივების შესახებ, რომელიც სულ მცირე, უნდა შეიცავდეს შემდეგ ინფორმაციას /მონაცემებს:

ა.ა) ნებისმიერ არსებითი ინფორმაციას საკრედიტო ხარისხსა და საბაზისო აქტივების შედეგებსა და მაჩვენებლებზე;

ა.ბ) ინფორმაციას მოვლენებზე, რომელიც იწვევს გადახდების პრიორიტეტულობის ცვლილებას ან ნებისმიერი კონტრაჰენტის ჩანაცვლებას;

ა.გ) ინფორმაციას საბაზისო აქტივებიდან და სეკიურიტიზაციის ვალდებულებებიდან წარმოშობილი ფულადი ნაკადების შესახებ;

ა.დ) ინფორმაციას შენარჩუნებული რისკის შესახებ, მათ შორის მითითებას არჩეული მატერიალური წმინდა ეკონომიკური ინტერესის შენარჩუნების მეთოდზე.

ბ) მოთხოვნისთანავე, სეკიურიტიზაციის ამსახველი ყველა ინფორმაცია და დოკუმენტები, რომლებიც შესაბამისი ტრანზაქციის შინაარსის ანალიზისთვისაა საჭირო, მათ შორის:

ბ.ა) შეთავაზების დოკუმენტები ან/და ემისიის პროსპექტი;

ბ.ბ) ტრადიციული სეკიურიტიზაციის შემთხვევაში, საბაზისო აქტივების გაყიდვის/გადაცემის ხელშეკრულება (True sale) და ასეთ ხელშეკრულებაში განხორციელებული ცვლილებები;

ბ.გ) დერივატივის და გარანტიის ხელშეკრულებები, ასევე ნებისმიერი რელევანტური დოკუმენტაცია უზრუნველყოფის შესახებ;

ბ.ბ.) სეკიურიტიზაციიდან გამომდინარე გადახდების პრიორიტეტულობის/სუბორდინაციის და ინვესტორთა (კრედიტორთა) შორის დადებული ხელშეკრულებების დეტალური აღწერა;.

ბ.გ) (არსებობის შემთხვევაში) ხელშეკრულებები მომსახურების, მათ შორის საბანკო მომსახურების, ფულადი სახსრების მართვის და წარმომადგენლობის შესახებ;

ბ.დ) თუ პროსპექტი არ არის შედგენილი საქართველოს კანონმდებლობის შესაბამისად, სეკიურიტიზაციის ტრანზაქციის პირობების შეჯამება ან ძირითადი მახასიათებლების მიმოხილვა, მათ შორის:

ბ.დ.ა) სეკიურიტიზაციის ტრანზაქციის სტრუქტურის აღწერა, მათ შორის დიაგრამები, რომელიც შეიცავს ტრანზაქციის მიმოხილვას, ფულად ნაკადებს და მფლობელობით სტრუქტურას;

ბ.დ.ბ) საბაზისო აქტივების საკრედიტო მოთხოვნების მახასიათებლების, ფულადი ნაკადების, საკრედიტო ხარისხის გაუმჯობესებისა ლიკვიდობის მექანიზმების, ასევე ზარალის განაწილების იერარქიის/სქემის აღწერას;

ბ.დ.გ) ინვესტორთა ხმის უფლებების აღწერა და მათი დაკმაყოფილების რიგითობა;

ბ.ე) ამ პუნქტის შესაბამისად მოწოდებულ დოკუმენტაციაში არსებული ყველა მოვლენა, რომელსაც შესაძლოა არსებითი გავლენა ჰქონდეს სეკიურიტიზაციის პროცესზე;

ბ.ვ.) „ფასიანი ქაღალდების ბაზრის შესახებ“ საქართველოს კანონით და ეროვნული ბანკის წესებით განსაზღვრული ინსაიდერული ინფორმაცია, რომელიც დაკავშირებულია სეკიურიტიზაციასთან და რომლის გამჟღავნების ვალდებულებაც აქვს ინიციატორს ან სპეციალურ მიზნობრივ ერთეულს, ან თუ აღნიშნულ მოთხოვნებს არ ექვემდებარება ინიციატორი/სპეციალური მიზნობრივი ერთეული - ნებისმიერი მნიშვნელოვანი მოვლენა, როგორიცაა:

ბ.ვ.ა) ამ ქვეპუნქტის შესაბამისად ხელმისაწვდომ დოკუმენტებში გათვალისწინებული ვალდებულებების არსებითი დარღვევა;

ბ.ვ.გ) ტრანზაქციის დოკუმენტაციის ან სტრუქტურული მახასიათებლების ნებისმიერი, არსებითი ცვლილება;

ბ.ვ.გ) საბაზისო აქტივების ან სეკიურიტიზაციის რისკის მახასიათებლის ცვლილება, რამაც შესაძლოა არსებითი გავლენა მოახდინოს სეკიურიტიზაციის შედეგზე.

2. ინიციატორი და სპეციალური მიზნობრივი ერთეული ვალდებულნი არიან დაიცვან საქართველოს კანონმდებლობის მოთხოვნები ინფორმაციის კონფიდენციალურად დაცვისა და პერსონალური მონაცემების დამუშავების შესახებ. თუ ინფორმაციის ან დოკუმენტის გამჟღავნება გამოიწვევს კანონმდებლობის მოთხოვნათა დარღვევას, მისი წარდგენა/გამჟღავნება შესაძლებელია აგრეგირებული ან/და შემოკლებული ფორმით.

3. ამ მუხლის პირველი პუნქტით განსაზღვრული ინფორმაციის წარმოებასა და წარდგენაზე პასუხისმგებელი პირი არის ინიციატორი ან/და სპეციალურ მიზნობრივი ერთეული, მათი შეთანხმების შესაბამისად. ინფორმაციის გამჟღავნებაზე პასუხისმგებელი პირ(ებ)ი (მათი ვალდებულებების ფარგლების მითითებით) განისაზღვრება სპეციალური მიზნობრივი ერთეულის ავტორიზაციის დროს ან ამ წესის მე-5 მუხლის თანახმად წარდგენილი შეტყობინების მეშვეობით. ინფორმაციის გამჟღავნებაზე პასუხისმგებელი პირ(ებ)ის ან/და მათი ვალდებულებების ცვლილების შესახებ წინასწარ ეცნობება ეროვნულ ბანკს.

**მუხლი 19. ინფორმაციის გამოქვეყნება და შენახვა**

1. მე-18 მუხლის პირველი პუნქტით განსაზღვრული ინფორმაცია, რომელიც ეხება ავტორიზებულ სპეციალურ მიზნობრივ ერთეულს (ამავე მუხლის მე-2 პუნქტით მოთხოვნათა გათვალისწინებით), დამატებით უნდა გამოქვეყნდეს ვებგვერდის მეშვეობით, რომელიც უზრუნველყოფს მონაცემთა დაცვას, მთლიანობას და დროულად შენახვას.

2. ამ წესის მე-18 მუხლის მე-3 პუნქტის თანახმად განსაზღვრულმა პირმა უნდა შეინახოს ამავე მუხლის პირველი პუნქტით განსაზღვრული დოკუმენტები/ინფორმაცია სეკიურიტიზაციის ტრანზაქციის დასრულებიდან სულ მცირე 5 წლის განმავლობაში.

**თავი VI. მოთხოვნები ინსტიტუციური ინვესტორების მიმართ**

**მუხლი 20. დამატებითი მოთხოვნები ინსტიტუციური ინვესტორების მიმართ**

1. კანონის 23-ე მუხლის მე-3 პუნქტის „ა“ ქვეპუნქტის მიზნებისთვის, ინსტიტუციური ინვესტორი ვალდებულია, შესაბამის შემთხვევაში, აწარმოოს წერილობითი პროცედურები, რომელიც მოიცავს შემდეგი მონაცემების მონიტორინგს: საბაზისო აქტივების სახეობა, ვადაგადაცილებული სესხების პროცენტული ოდენობა, დეფოლტის ალბათობის მაჩვენებლები, წინასწარი გადახდების მაჩვენებლები, აღსრულებას დაქვემდებარებული სესხები, ამოღებული თანხების პროცენტული მაჩვენებლები, ვადაზე ადრე გამოთხოვის შესახებ ინფორმაცია, სესხის პირობების ცვლილებები, საგადახდო შეღავათების შესახებ ინფორმაცია, უზრუნველყოფის სახეობა, საბაზისო აქტივებზე საკრედიტო ქულების ან კრედიტუნარიანობის შეფასების სხვა მაჩვენებლების სიხშირული განაწილება, სესხის უზრუნველყოფის კოეფიციენტის მაჩვენებლების სიხშირული განაწილება. თუ საბაზისო აქტივი არის სეკიურიტიზაციის ინსტრუმენტი, ინსტიტუციური ინვესტორი ვალდებულია განახორციელოს ასევე ამ ინსტრუმენტების საბაზისო აქტივების მონიტორინგი;

2. ინსტიტუციური ინვესტორი ვალდებულია რეგულარულად განახორციელოს სტრეს ტესტები საბაზისო აქტივებიდან გამომდინარე ფულად ნაკადებსა და მისი უზრუნველყოფის ღირებულებაზე, ან ფულად ნაკადებსა და უზრუნველყოფის ღირებულებაზე საკმარისი მონაცემების არარსებობისას - სტრეს ტესტები მოსალოდნელი ზარალის შესახებ სეკიურიტიზაციის ინსტრუმენტის ხასიათის და კომპლექსურობის გათვალისწინებით;

3. ინსტიტუციური ინვესტორი ვალდებულია აწარმოოს შიდა ანგარიშგება მმართველი ორგანოს წინაშე, რათა მმართველი ორგანოს წევრები ფლობდნენ ამომწურავ ინფორმაციას სეკიურიტიზაციის ინსტრუმენტიდან გამომდინარე მატერიალური რისკების შესახებ და შეძლონ ამ რისკების სათანადოდ მართვა.

**თავი VII. ავტორიზებული სპეციალური მიზნობრივი ერთეულის და მისი განყოფილების ლიკვიდაცია**

**მუხლი 22. ლიკვიდაციის ზოგადი პრინციპები**

1. ამ თავით გათვალისწინებული ლიკვიდაციის პროცესის მარეგულირებელი წესების მიზანია ავტორიზებული სპეციალური მიზნობრივი ერთეულის ან/და მისი განყოფილების აქტივების რეალიზაცია და კრედიტორთა მოთხოვნების დაკმაყოფილება კანონის IV თავის წესების დაცვით.

2. ლიკვიდაციის პროცესში სპეციალური მიზნობრივი ერთეულს მესამე პირებთან ურთიერთობაში წარმოადგენს ლიკვიდატორი, ლიკვიდატორი სპეციალური მიზნობრივი ერთეულის სახელით გარიგებებს დებს და საქმიანობას ახორციელებს მხოლოდ მოქმედი კანონმდებლობის შესაბამისად.

3. სპეციალური მიზნობრივი ერთეულისა ავტორიზაციის გაუქმების, მისი ან შესაბამისი განყოფილების ლიკვიდაციის პროცესის დაწყებისა და ლიკვიდატორის დანიშვნის შესახებ გამოცემული ინდივიდუალურ ადმინისტრაციულ-სამართლებრივი აქტის საფუძველზე, ერთ-ერთ კომერციულ ბანკში გაიხსნება ლიკვიდაციაში მყოფი სუბიექტის სალიკვიდაციო ანგარიში და მოხდება კომერციულ ბანკებში/ცენტრალურ დეპოზიტარში ლიკვიდაციაში მყოფი სუბიექტის ყველა არსებული ანგარიშის დაბლოკვა, რის შემდეგაც თანხები აკუმულირდება სალიკვიდაციო ანგარიშზე. ამ ანგარიშის მეშვეობით მოხდება ანგარიშსწორება. ლიკვიდაციის პროცესის მიმდინარეობასთან დაკავშირებული ყველა და ნებისმიერი ხარჯი ანაზღაურდება სალიკვიდაციო ანგარიშიდან.

4. ლიკვიდაციის პროცესის დაწყების შემდეგ შეძენილი აქტივები /ქონება შედის სპეციალური მიზნობრივი ერთეულის ან/და მისი განყოფილების აქტივებში და ექვემდებარება რეალიზაციას კანონის IV თავის და ამ თავის შესაბამისად შესაბამისად.

**მუხლი 23. ლიკვიდატორის დანიშვნა და გათავისუფლება**

1.კანონის მე-13 მუხლის მე-6 პუნქტით გათვალისწინებულ შემთხვევაში, სეკიურიტიზაციის სპეციალური მიზნობრივი ერთეულის ან მისი განყოფილების ლიკვიდატორია შესაბამისი სპეციალური მიზნობრივი ერთეულის აქტივების მმართველი კომპანია ან, იმ სეკიურიტიზაციის კომპანიის შემთხვევაში, რომელსაც არ ჰყავს დანიშნული აქტივების მმართველი კომპანია − სეკიურიტიზაციის კომპანიის მიერ დანიშნული პირი. სპეციალური მიზნობრივი ერთეული აქტივების მმართველი კომპანია ან სეკიურიტიზაციის კომპანია (რომელსაც არ ჰყავს დანიშნული აქტივების მმართველი კომპანია) ვალდებულია ეროვნულ ბანკს შეატყობინოს ლიკვიდაციის პროცესის დაწყების შესახებ.

2. ამ მუხლის პირველი პუნქტით გათვალისწინებულ შემთხვევაში, ეროვნული ბანკისათვის წარდგენილი ლიკვიდაციის დაწყების შესახებ განაცხადი/მიმართვა უნდა შეიცავდეს მოთხოვნას ლიკვიდატორის დანიშვნის შესახებ, მისი საიდენტიფიკაციო მონაცემების და შესაფერისობის მითითებით. თუ სეკიურიტიზაციის კომპანიის მიერ ლიკვიდატორად ინიშნება მესამე პირი, მაშინ ეროვნული ბანკისათვის წარსადგენ განაცხადს/მიმართვას ერთვის ლიკვიდატორად დასანიშნი პირის თანხმობა.

3. კანონის მე-13 მუხლის მე-7 და მე-8 პუნქტებით გათვალისწინებულ შემთხვევაში, ლიკვიდატორად შეიძლება დაინიშნოს ეროვნული ბანკის თანამშრომელი, ხოლო თუ ლიკვიდატორის კანდიდატი არ არის ეროვნული ბანკის თანამშრომელი, ეროვნულ ბანკსა და ლიკვიდატორის კანდიდატს შორის ფორმდება შრომითი ხელშეკრულება, სადაც ყველა სხვა არსებით პირობასთან ერთად უნდა განისაზღვროს ლიკვიდატორის ანაზღაურება.

4. ერთი და იგივე პირი შეიძლება დაინიშნოს ლიკვიდატორად რამდენიმე სპეციალურ მიზნობრივ ერთეულსა ან/და მის რამდენიმე განყოფილებაში.

5. ლიკვიდატორის ცვლილება ან/და გათავისუფლება შესაძლებელია მხოლოდ ეროვნული ბანკის მიერ ან მისი თანხმობით, ერთ-ერთი შემდეგი პირობის დაკმაყოფილების შემთხვევაში:

ა) იგი უხეშად არღვევს კანონმდებლობას ან/და მასთან დადებული ხელშეკრულების პირობებს;

ბ) იგი აღარ აკმაყოფილებს ამ წესის 24-ე მუხლით დადგენილ შესაფერისობის მოთხოვნებს;

გ) არსებობს სხვა დასაბუთებული მიზეზი, რომელიც ხელს უშლის ლიკვიდატორს მისი ფუნქციების განხორციელებაში;

დ) კანონის მე-13 მუხლის მე-7 და მე-8 პუნქტებით გათვალისწინებულ შემთხვევებში, არსებობს ისეთი ინტერესთა კონფლიქტი, რომელიც ხელს უშლის ლიკვიდატორს დამოუკიდებლად და მიუკერძოებლად განახორციელოს მისი ფუნქციები.

6. ლიკვიდატორის დანიშვნის, ცვლილების და გათავისუფლების შესახებ ეროვნული ბანკი გამოსცემს ინდივიდუალურ ადმინისტრაციულ-სამართლებრივ აქტს, რომელიც იმავე დღეს სარეგისტრაციოდ წარედგინება მარეგისტრირებელ ორგანოს და გამოქვეყნდება ეროვნული ბანკის ოფიციალურ ვებ-გვერდზე და „საქართველოს საკანონმდებლო მაცნეში“.

**მუხლი 24. ლიკვიდატორის შესაფერისობის მოთხოვნები**

1. სპეციალური მიზნობრივი ერთეულის ან/და მისი განყოფილების ლიკვიდატორს უნდა ჰქონდეს საკმარისად კარგი რეპუტაცია და საკმარისი გამოცდილება. ივარაუდება, რომ ლიკვიდატორს აქვს საკმარისად კარგი რეპუტაცია და საკმარისი გამოცდილება, თუ იგი აკმაყოფილებს ამ წესის მე-3 მუხლის მე-2 პუნქტით დადგენილ მოთხოვნებს კვალიფიციურობასთან, პროფესიულ გამოცდილებასთან, კომპეტენტურობასა და საქმისადმი კეთილსინდისიერ დამოკიდებულებასთან მიმართებით.

2. კანონის მე-13 მუხლის მე-7 და მე-8 პუნქტებით გათვალისწინებულ შემთხვევებში, დაუშვებელია ლიკვიდატორი იყოს სეკიურიტიზაციის მონაწილესთან მჭიდრო კავშირში მყოფი პირი.

**მუხლი 25. ლიკვიდატორის უფლებები, ვალდებულებები და პასუხისმგებლობა**

1. ლიკვიდატორი სპეციალური მიზნობრივი ერთეულის ან/და განყოფილების სახელით გარიგებებს დებს და საქმიანობას ახორციელებს მხოლოდ ამ წესისა და მოქმედი კანონმდებლობის შესაბამისად ლიკვიდაციის დასრულების მიზნით.

2. ლიკვიდატორს სპეციალური მიზნობრივი ერთეულისა ან/და მისი განყოფილების ლიკვიდაციის პროცესის დროულად და სწორად წარმართვის მიზნით, უფლება აქვს:

ა) წარმართოს ლიკვიდაციის პროცესში მყოფი სუბიექტის ლიკვიდაციასთან დაკავშირებული საქმეები, დაამთავროს სასამართლო და საარბიტრაჟო საქმეები, ან მორიგებით დაასრულოს დავები.

ბ) გააფორმოს შესაბამისი ხელშეკრულებები სხვადასხვა პირთან ან/და შესაბამის სამსახურებთან შესაბამისი დოკუმენტაციის დადგენილი წესით აღრიცხვის/შენახვის და დაარქივების უზრუნველსაყოფად

გ) დანიშვნის დღიდან ლიკვიდაციის პროცესის დასრულებამდე ან შეწყვეტამდე, შეწყვიტოს ცალმხრივად, ორმხრივად ან მრავალმხრივად დადებული, მავალდებულებელი ნებისმიერი გარიგება კანონმდებლობით დადგენილი წესის შესაბამისად,.

დ) გაატაროს მოქმედი კანონმდებლობით გათვალისწინებული ყველა ის ღონისძიება, რომელსაც იგი საჭიროდ მიიჩნევს ლიკვიდაციის პროცესში მყოფი სუბიექტის კრედიტორთა და სხვა ფინანსური მოთხოვნების დასაკმაყოფილებლად.

3. მხოლოდ ეროვნული ბანკის წინასწარი წერილობითი თანხმობის შემთხვევაში, ლიკვიდატორს უფლება აქვს:

ა) გახსნას სალიკვიდაციო ანგარიშები კომერციულ ბანკში სხვადასხვა ვალუტით;

ბ) დროებით არ დახუროს კომერციულ ბანკში არსებული საკორესპონდენტო ანგარიშები;

გ) აიღოს სესხი ან სხვა ეკვივალენტური ფორმით მესამე პირის წინაშე იკისროს ფინანსური ვალდებულება;

დ) საჭიროების შემთხვევაში, სპეციალური მიზნობრივი ერთეული განყოფილების ლიკვიდაციის დროს, გამოითხოვოს სპეციალური მიზნობრივი ერთეულის მმართველი ორგანოს წევრ(ებ)ისგან ნებისმიერი ბეჭედი და შტამპი (ასეთის არსებობის შემთხვევაში), მის მიერ განსაზღვრულ ვადაში.

4. ლიკვიდატორი მის მიერ განხორციელებული საქმიანობისათვის ანგარიშვალდებულია ეროვნული ბანკის წინაშე. ლიკვიდატორმა პროცესის წარმოებისას უნდა იმოქმედოს კეთილსინდისიერად, მართლზომიერად, ინვესტორთა საუკეთესო ინტერესების შესაბამისად. მოვალეობათა შეუსრულებლობის ან არასათანადოდ შესრულების შემთხვევაში ლიკვიდატორი პასუხს აგებს კანონმდებლობის მიხედვით. .

5. იმ შემთხვევაში თუ კანონმდებლობით გათვალისწინებულ შემთხვევაში იცვლება ლიკვიდატორი, ყოფილი ლიკვიდატორ(ებ)ი ვალდებულნი არიან, გადააბარონ ლიკვიდაციაში მყოფი სუბიექტის საქმეები ახალ ლიკვიდატორს ეროვნული ბანკის მიერ მითითებულ ვადებში.

6. ლიკვიდაციის პროცესში მყოფი სუბიექტის ყოფილი ლიკვიდატორ(ებ)ი ვალდებულნი არიან, გადააბარონ ლიკვიდაციის პროცესში მყოფი სუბიექტის საქმეები ლიკვიდატორს ეროვნული ბაკნის მიერ მითითებულ ვადებში, ხოლო ლიკვიდატორმა თავის მხრივ, მისი დანიშვნის დღიდან უნდა აღწეროს და გადაიბაროს საქმეები ეროვნული ბანკის მიერ მითითებულ ვადებში.

7. იმ შემთხვევაში თუ ამ მუხლის მე-6 პუნქტით განსაზღვრული პირები თავს აარიდებენ საქმეების გადაბარებას, ლიკვიდატორმა უნდა აღწეროს და შეადგინოს საქმეთა ინვენტარიზაციის აქტი და ამავდროულად მიიღოს შესაბამისი ზომები აღნიშნული პირების პასუხისმგებლობის საკითხის დასაყენებლად.

8. ლიკვიდატორი ვალდებულია, ლიკვიდაციის პროცესის დაწყების შესახებ ეროვნული ბანკის ინდივიდუალურ ადმინისტრაციულ-სამართლებრივი აქტის ძალაში შესვლიდან 10 სამუშაო დღეში:

ა) გაუგზავნოს შეტყობინებები შესაბამის ფინანსურ ინსტიტუტებს, რომლებთანაც, მის ხელთ არსებული ინფორმაციით, განთავსებულია ლიკვიდაციის პროცესში მყოფი სუბიექტის აქტივები, რათა მათ ლიკვიდატორის ნებართვის გარეშე არ განკარგონ ეს აქტივები. ასეთი შეტყობინება ფინანსურ ინსტიტუტს უნდა გაეგზავნოს ამ პუნქტით განსაზღვრული ვადის გასვლის შემდეგაც, თუ ლიკვიდატორისათვის სპეციალური მიზნობრივი ერთეულის კუთვნილი სხვა აქტივების შესახებ ინფორმაცია ცნობილი გახდა მოგვიანებით.

ბ) აცნობოს სსიპ – საჯარო რეესტრის ეროვნულ სააგენტოსა და სსიპ – საქართველოს შინაგან საქმეთა სამინისტროს მომსახურების სააგენტოს, რათა ლიკვიდატორის გარეშე არ მოხდეს ლიკვიდაციის პროცესში მყოფი სუბიექტის კუთვნილი ქონების (უძრავი ქონება, ავტოსატრანსპორტო საშუალებები და სხვ.) განკარგვა.

გ) სპეციალური მიზნობრივი ერთეულის სრულად ლიკვიდაციის შემთხვევაში, გაუგზავნოს შეტყობინებები ლიკვიდაციაში მყოფი სუბიექტის მმართველი ორგანოს ყოფილ წევრ(ებ)ს ყველა ბეჭდისა და შტამპის (ასეთის არსებობის შემთხვევაში) 10 სამუშაო დღის განმავლობაში ჩაბარების მოთხოვნით.

დ) გამოაქვეყნოს განცხადება ლიკვიდაციის დაწყების შესახებ ეროვნული ბანკის ინდივიდუალურ ადმინისტრაციულ-სამართლებრივ აქტთან ერთად „საქართველოს საკანონმდებლო მაცნეში“ და ეროვნული ბანკის ვებგვერდზე; განცხადებაში მითითებული უნდა იყოს, რომ კრედიტორებს უფლება აქვთ აღნიშნული განცხადების იმავე საშუალებით განმეორებით გამოქვეყნებიდან 1 თვის ვადაში წარუდგინონ ლიკვიდატორს დასაბუთებული წერილობითი მოთხოვნა თავიანთი კრედიტორული მოთხოვნის ოდენობისა და საფუძვლების მითითებით

9. ლიკვიდაციის პროცესში მყოფი სუბიექტის ლიკვიდაციის დროულად და სწორად წარმართვის მიზნით ლიკვიდატორი ვალდებულია:

ა) აწარმოოს ზუსტი აღრიცხვა-ანგარიშგება სწორი საბუღალტრო ჩანაწერების განხორციელებით;

ბ) ლიკვიდაციის პროცესის დაწყებიდან 30 კალენდარული დღის ვადაში შეადგინოს ლიკვიდაციაში მყოფი სუბიექტის საწყისი ბალანსი არსებული ყოველდღიური საბუღალტრო ანგარიშგების ფორმების ან სხვა შესაბამისი დოკუმენტების საფუძველზე და წარუდგინოს ეროვნულ ბანკს;

გ) დანიშვნიდან სამი თვის განმავლობაში განახორციელოს ლიკვიდაციის სუბიექტის ყველა აქტივისა და ვალდებულების ინვენტარიზაცია და აღრიცხვა, საჭიროების შემთხვევაში – მათი აუდიტორული შეფასება;

დ) დანიშვნიდან სამი თვის ვადაში, შეადგინოს აქტივ-პასივების დაზუსტებული ნუსხა

ე) უზრუნველყოს ლიკვიდაციის სუბიექტის მიმართ კრედიტორთა მიერ წაყენებული ყველა მოთხოვნის კანონიერების შემოწმება;

ვ) ლიკვიდაციის სუბიექტის ქონების მითვისების ან გაფლანგვის ფაქტების ან/და სხვა დანაშაულის ნიშნების გამოვლენისთანავე შეატყობინოს ეროვნულ ბანკს, რის შემდეგაც საქმეები გადაეცემა სამართალდამცავ ორგანოებს შესაბამისი ზომების მიღების მოთხოვნით;

ზ) გაასაჩივროს ნებისმიერი ისეთი გადაწყვეტილება, მათ შორის, სასამართლოს გადაწყვეტილება ლიკვიდაციის პროცესში მყოფი სუბიექტის ქონების დაყადაღების ან რეალიზაციის შესახებ, რომელიც შეიძლება არახელსაყრელი იყოს კრედიტორთა ფინანსური მოთხოვნების დაკმაყოფილებისათვის;

თ) წარუდგინოს ეროვნულ ბანკს ლიკვიდაციაში მყოფი სუბიექტის ანგარიშგება ეროვნული ბანკის მიერ დადგენილი ფორმით არაუგვიანეს საანგარიშგებო თვის მომდევნო თვის 15 რიცხვისა;

ი) დადგენილი პერიოდულობით ან მოთხოვნისთანავე ეროვნულ ბანკს წარუდგინოს გაწეული საქმიანობის ანგარიში, ნებისმიერი ინფორმაცია და დოკუმენტი;

კ) განახორციელოს ამ წესით განსაზღვრული ყველა ღონისძიება, რომელიც ხელს შეუწყობს კრედიტორთა კუთვნილი ფულადი სახსრების დაბრუნებასთან დაკავშირებული მოთხოვნების მაქსიმალურად და დროულად დაკმაყოფილებას, მათ შორის მოვალეების მხრიდან ვალდებულებების შეუსრულებლობის შემთხვევაში განახორციელოს კანონმდებლობით გათვალისწინებული ყველა ღონისძიება სასამართლოში სარჩელის შეტანის ჩათვლით.

10. ლიკვიდატორი პასუხისმგებელია:

ა) ლიკვიდაციის პროცესთან დაკავშირებით საქართველოში მოქმედი კანონმდებლობისა და ამ წესის მოთხოვნათა დარღვევით ლიკვიდაციის პროცესის წარმართვისათვის, ასევე სალიკვიდაციო სამუშაოებისა და ღონისძიებების განზრახ გაჭიანურებისათვის;

ბ) თავისი საქმიანობის პერიოდში ნებისმიერი პირის, ლიკვიდაციის პროცესში მყოფი სუბიექტის აქტივების მითვისების ან/და გაფლანგვის ფაქტების გამოვლენის შემთხვევაში, საქმეების შესაბამის სამართალდამცავ ორგანოებისათვის გადაუცემლობისათვის;

გ) მესამე პირისგან მიღებული სახსრების არამიზნობრივად გამოყენებისათვის;

დ) ლიკვიდაციაში მყოფი სუბიექტის აღრიცხვა - ანგარიშგებებში საბუღალტრო ჩანაწერებისა და გაწეული საქმიანობის შესახებ ინფორმაციის უტყუარობისა და სიზუსტისათვის;

ე) ფინანსური დარღვევებისათვის.

**მუხლი 26 . კრედიტორთა მოთხოვნების დაკმაყოფილება**

1.სპეციალური მიზნობრივი ერთეულის/მისი განყოფილების კრედიტორთა მოთხოვნები დაკმაყოფილდება სალიკვიდაციო მასიდან, რომელიც შედგება ლიკვიდაციის დაწყების შესახებ ეროვნული ბანკის ინდივიდუალური ადმინისტრაციულ-სამართლებრივი აქტის ძალაში შესვლის მომენტისთვის სპეციალური მიზნობრივი ერთეული/მისი განყოფილების კუთვნილი აქტივებისა და ლიკვიდაციის პროცესში შეძენილი აქტივებისგან.

2. კრედიტორი, რომლის მოთხოვნის საფუძველი ლიკვიდაციის დაწყების შესახებ ეროვნული ბანკის ინდივიდუალური ადმინისტრაციულ-სამართლებრივი აქტის ძალაში შესვლამდე წარმოიშვა, ვალდებულია ამ წესის 25-ე მუხლის მე-8 პუნქტის „დ“ ქვეპუნქტით გათვალისწინებული განცხადების გამოქვეყნებიდან 1 თვის ვადაში წარუდგინოს ლიკვიდატორს დასაბუთებული წერილობითი მოთხოვნა თავისი კრედიტორული მოთხოვნის ოდენობისა და საფუძვლების მითითებით. აღნიშნული ვადის დარღვევით წარდგენილი მოთხოვნა ჩაითვლება დაგვიანებულ მოთხოვნად.

3. ამ მუხლის პირველი პუნქტით გათვალისწინებული კრედიტორული მოთხოვნა არის ვალი ან ვალდებულების შესრულების მოთხოვნა, რომელიც შეიძლება ფულადი სახით გამოიხატოს და რომელიც, ყოველგვარი შეზღუდვის გარეშე, მოიცავს ვადამოსულ მოთხოვნებს, დაუზუსტებელ მოთხოვნებს, პირობით მოთხოვნებსა და ვადამოუსვლელ (სამომავლო) მოთხოვნებს.

4. ვალდებულებები, რომლებიც არსებობდა ლიკვიდაციის დაწყებამდე და რომელთა შესრულების ვალდებულება წარმოიშვა ლიკვიდაციის პროცესის დაწყების შემდეგ, წარმოშობილად ითვლება ლიკვიდაციის პროცესის დაწყებამდე. სასამართლო გადაწყვეტილებაში მითითებული მოთხოვნა წარმოშობილად ითვლება იმ მომენტიდან, როდესაც წარმოიშვა კრედიტორის მოთხოვნა დავის საგანზე, რომელიც ლიკვიდაციაში მყოფი სუბიექტის მიერ დაკმაყოფილებული უნდა ყოფილიყო სასამართლო გადაწყვეტილებაში მითითებული ფაქტობრივი გარემოებების გათვალისწინებით.

5. ამ მუხლის პირველი პუნქტით გათვალისწინებული მოთხოვნების დაკმაყოფილებასთან დაკავშირებულ ხარჯებს გაიღებს კრედიტორი.

6. მოთხოვნების დაკმაყოფილებამდე ლიკვიდატორი ვალდებულია გადაამოწმოს, პირი შეყვანილი ხომ არ არის ტერორისტ ან ტერორიზმის ხელშემწყობ პირთა სიაში ან მისთვის ფულადი სახსრების გადაცემა, ხომ არ გამოიწვევს ფულის გათეთრებისა და ტერორიზმის დაფინანსების აღკვეთის ხელშეწყობის შესახებ კანონმდებლობის დარღვევას

8. ლიკვიდატორი ვალდებულია მოთხოვნების დაკმაყოფილება უზრუნველყოს ისე, რომ საფრთხე არ შეექმნას ლიკვიდაციის პროცესის მიმდინარეობას.

9. ყოველი მომდევნო რიგის მოთხოვნა დაკმაყოფილდება წინა რიგის მოთხოვნების სრულად დაკმაყოფილების შემდეგ. თუ სალიკვიდაციო მასაში არსებული აქტივები საკმარისი არ არის შესაბამისი რიგის მოთხოვნების სრულად დასაკმაყოფილებლად, ყველა შესაბამისი მოთხოვნა უნდა დაკმაყოფილდეს სრულად, ამ რიგის თითოეული კრედიტორის მოთხოვნის მოცულობის პროპორციულად

10. ლიკვიდაციის პროცესში კრედიტორთა მოთხოვნები დაკმაყოფილდება კანონის მე-16 მუხლით დადგენილით წესითა და რიგითობით.

**მუხლი 27. ლიკვიდაციის პროცესში მყოფი სპეციალური მიზნობრივი ერთეულის ან/და განყოფილების აქტივების საჯარო (ელექტრონული) აუქციონის ფორმით ჩატარების პროცედურა**

1. ლიკვიდაციის პროცესში მყოფი სუბიექტის კუთვნილი აქტივები საჯარო (ელექტრონულ) აუქციონზე გატანა [www.eauction.ge](http://www.eauction.ge) - ს საშუალებით წარიმართება შემდეგი პროცედურების დაცვით:

ა) საჯარო (ელექტრონული) აუქციონის ჩატარების დროს ადგენს ლიკვიდატორი, რომელიც ასევე განსაზღვრავს გასაყიდი ქონების/აქტივის ფასს, ბეს ოდენობასა და საჯარო (ელექტრონული) აუქციონის ბიჯებს. ლიკვიდატორი www.eauction.ge ვებგვერდზე განათავსებს სარეალიზაციო ქონების/აქტივების მოკლე აღწერას. აუქციონი მიმდინარეობს 10 კალენდარული დღის განმავლობაში;

ბ) ლიკვიდატორი განცხადების პროექტს საჯარო (ელექტრონული) აუქციონის ჩატარების შესახებ, შესათანხმებლად, აუქციონის ჩატარებამდე სულ ცოტა 14 კალენდარული დღით ადრე წარუდგენს ეროვნულ ბანკს;

გ) საჯარო (ელექტრონულ) აუქციონზე შეძენილი ქონების/აქტივის საფასურის გადახდის შემდეგ უფლებამოსილ პირთან ფორმდება შესაბამისი ხელშეკრულება;

დ) საჯარო (ელექტრონულ) აუქციონზე გამარჯვებულს ქონების/აქტივის მიმართ შეუძლია გამოიყენოს თავისი კანონიერი უფლებები მხოლოდ ფასის სრულად გადახდის შემდეგ. მყიდველს ბე ჩაეთვლება საბოლოო ანგარიშსწორებისას;

ე) თუ პირველი საჯარო (ელექტრონული) აუქციონის დროს არ მოხდება საწყის ფასში ქონების/აქტივის რეალიზაცია, მაშინ ლიკვიდატორი ნიშნავს განმეორებით საჯარო (ელექტრონულ) აუქციონს, პირველი აუქციონის დანიშვნისათვის გათვალისწინებული პროცედურის დაცვით. განმეორებით საჯარო (ელექტრონულ) აუქციონზე ქონების/აქტივის სარეალიზაციო საწყისი ფასი შესაძლებელია განისაზღვროს პირველ საჯარო აუქციონზე საწყისი ფასის არანაკლებ 75% ის ფარგლებში;

ვ) იმ შემთხვევაში თუ განმეორებითი საჯარო (ელექტრონულ) აუქციონზე ვერ მოხერხდა ქონების/აქტივის რეალიზაცია საწყისი ფასის არანაკლებ 75% ის ფარგლებში, შემდეგ საჯარო (ელექტრონულ) აუქციონზე სარეალიზაციო ქონების/აქტივის საწყისი ფასი შესაძლებელია განისაზღვროს პირველი აუქციონის საწყისის ფასის არანაკლებ 50% ის ფარგლებში.

2. საჯარო (ელექტრონულ) აუქციონზე გასაყიდი ქონება/აქტივი შეფასებული უნდა იყოს დამოუკიდებელი აუდიტორის მიერ.

3. ამ მუხლის პირველი პუნქტის „ე“ და „ვ“ ქვეპუნქტების გარდა, კრედიტორთა მფლობელთა ინტერესების გათვალისწინებით, ლიკვიდატორმა ეროვნულ ბანკთან შეთანხმებით შეუძლია მოთხოვნის უფლებების რეალიზაციის მიზნით საჯარო (ელექტრონული) აუქციონი ჩაატაროს დამატებით.

4. ლიკვიდატორი უფლებამოსილია ის აქტივები, რომელთა რეალიზაციაც არ განხორციელდა არც ერთი საჯარო (ელექტრონული) აუქციონის დროს და დამოუკიდებელი აუდიტორის მიერ შეფასებულია ნულოვანი ღირებულების მქონედ, ბუღალტრული სტანდარტების შესაბამისი გატარებების მეშვეობით ჩამოწეროს საბალანსო უწყისიდან.

**მუხლი 28. ლიკვიდაციის პროცესის დასრულება**

1. ლიკვიდაციის პროცესის დასრულების საფუძველია ერთ-ერთი შემდეგი შემთხვევა

ა) სრულად არის დაფარული ყველა ინვესტორის მოთხოვნა

ბ) ლიკვიდაციის პროცესში მყოფ სუბიექტს აქვს დაუფარავი მოთხოვნები, მაგრამ აღარ აქვს აქტივები ასეთი მოთხოვნების დასაფარად.

2. ლიკვიდაციის პროცესში მყოფ სუბიექტს აქტივები აღარ აქვს, თუ

ა) რეალიზებულია (ამოღებულია) ყველა აქტივი

ბ) არარეალიზებული აქტივების საბაზრო (სარეალიზაციო) ღირებულება 0-ის ტოლია

3. ლიკვიდაციის პროცესის დასრულების შესახებ ლიკვიდატორი ადგენს სალიკვიდაციო აქტს, რომელიც უნდა მოიცავდეს:

ა) ინფორმაციას ლიკვიდატორის მიერ ლიკვიდაციის დაწყების შემდეგ რეალიზებული ყველა აქტივის შესახებ, მათი რეალიზაციის საბოლოო ფასის ჩვენებით;

ბ) დამოუკიდებელი აუდიტორის მიერ ყველა არარეალიზებული აქტივის შეფასებას, რომლის საფუძველზეც დასტურდება, რომ ამ აქტივის საბაზრო (სარეალიზაციო) ღირებულება 0 - ის ტოლია;

გ) ლიკვიდაციაში მყოფი სუბიექტის მიმართ დავალიანების მქონე იურიდიული თუ ფიზიკური პირის გაკოტრების დამადასტურებელ სასამართლო გადაწყვეტილებას;

დ) ინფორმაციას კრედიტორთა მოთხოვნის დაფარვის შესახებ;

ე) ინფორმაციას ლიკვიდატორის მიერ განხორციელებული ყველა სხვა ღონისძიების შესახებ.

5. ლიკვიდატორი მისი ხელმოწერითა და ბეჭდით დადასტურებულ სალიკვიდაციო აქტს, ლიკვიდაციის პროცესის დასრულების გადაწყვეტილების მიღების მიზნით წარუდგენს ეროვნულ ბანკს.

6. სალიკვიდაციო სამუშაოების დამთავრებისთანავე ლიკვიდატორი ვალდებულია ეროვნული ბანკის წარმომადგენლებთან ერთად გაანადგუროს ლიკვიდაციაში მყოფი სუბიექტის ბეჭედი და შტამპი, რაზეც ფორმდება განადგურების აქტი. აღნიშნული აქტი ლიკვიდატორის და ეროვნული ბანკის წარმომადგენლების მიერ უნდა იქნეს ხელმოწერილი.

7. განადგურების აქტის ერთი ეგზემპლარი, განადგურებული (ნაწილებად დაჭრილი) ბეჭდებისა და შტამპების ეტიკეტებთან, თაბახის ფურცელზე დატანილი ბეჭდისა და შტამპების ნიმუშებთან ერთად, ინახება ეროვნულ ბანკში, მეორე კი გადაეცემა ლიკვიდატორს.

**მუხლი 29. ეროვნული ბანკის უფლებამოსილებები ლიკვიდაციის პროცესში**

1. ეროვნულ ბანკს უფლება აქვს:

ა) ნებისმიერ დროს შეამოწმოს ლიკვიდაციის პროცესში მყოფი სუბიექტი;

ბ) გაათავისუფლოს ლიკვიდატორი და მის ნაცვლად დანიშნოს სხვა პირი;

გ) შეამოწმოს ლიკვიდატორის საქმიანობა;

დ) მოითხოვოს ნებისმიერი ინფორმაცია ლიკვიდაციის პროცესის მსვლელობის შესახებ;

ე) მოითხოვოს ლიკვიდატორის მიერ განხორციელებული ნებისმიერი ღონისძიების შეჩერება ან გაუქმება, თუ იგი ეწინააღმდეგება კრედიტორთა ფულადი სახსრების მოთხოვნებთან დაკავშირებულ ინტერესებს;

2. ეროვნული ბანკი ლიკვიდატორის მიერ თავისი საქმიანობის ფარგლებში ჩადენილი დარღვევების შემთხვევაში მიმართავს კანონმდებლობით დადგენილ ზომებს, მათ შორის, ჩადენილი დარღვევის ხასიათის გათვალისწინებით, საქმეს გადასცემს სამართალდამცავ ორგანოებს.